R. Fico, predseda vlády SR: (2007-03-29):
Chcem však povedať, že organizujete nezmyselné preteky. Sedíte v kancelárii, sledujete štatistiky a pozeráte von z okna a chcete, aby niekto s vami súťažil v kategórii, ktorá vláda má väčšiu zásluhu na hospodárskom raste. Keďže každý okrem vás považuje tieto preteky za non plus ultra nezmysel, nikto s vami súťažiť, samozrejme, nechce a vám preto neostáva nič iné, len sa opakovane s veľkým krikom a všade vyhlasovať za jediného absolútneho víťaza týchto pretekov. Súčasná vláda Slovenskej republiky si už zvykla na to, že za všetko zlé zodpovedá ona a že všetko pozitívne, čo sa v spoločnosti objaví, je potrebné pripísať tej vláde predchádzajúcej. Nedarilo sa slovenskej korune krátko po vzniku tejto vlády? Hoci bolo zrejmé, že išlo o regionálne vplyvy, vrhli ste sa na nás ako pirane a obviňovali zo zodpovednosti za pád kurzu koruny. Darí sa slovenskej korune takmer rok po voľbách? Kričíte, že ide o regionálny vplyv a výsledok vašej politiky a že súčasná vláda s tým nemá absolútne nič spoločné. Keď dobré, tak vy, keď zlé, tak my. S vami ani z voza, ani na voz. Mesiace pred voľbami ste šírili najzlovestnejšie predpovede, aká katastrofa príde, ak dôjde k výmene vlád a presadeniu sociálnodemokratických hodnôt na úkor neoliberálnych hodnôt. Žiadna katastrofa. Takmer rok po voľbách krajina patrí k najstabilnejším v regióne a máme ambiciózne a dobré vyhliadky. A verím, že sa nám ich podarí spoločne všetkým bez ohľadu na to, kde sa nachádzame, na ktorej časti politickej scény, dosiahnuť. Čo nás teší najviac, na rozdiel od vás sa venujeme obyčajným ľuďom, ktorí boli pre vás len zdrojom príjmov a ziskov a ktorí boli pre vás len lacná pracovná sila. Aby som ešte na jednom príklade ilustroval, s kým máme do činenia. Dva dni nás v tejto Národnej rade obviňujete, že návrh vyhlásenia k srbskej provincii Kosovo z našej dielne podporuje nezávislosť Kosova, a potom za vyhlásenie všetci do nohy zahlasujete. Zvykli sme si na to a dokážeme s tým určite spoločne žiť. Vážený pán poslanec, prečo sú vami vyhlásené preteky nezmyselné? Kto nesie pozitívnu zodpovednosť za hospodársky rast, z ktorého sa všetci, pravdepodobne okrem vás, tešíme? Sú to vlády? V zanedbateľnej miere možno áno. Opakujem ešte raz, v zanedbateľnej miere sú to možno aj vlády. Ale, vážené dámy a páni, ak máme niekomu poďakovať za hospodársky rast, poďakujme stovkám tisícom ľudí, ktorí boli ochotní dlhé roky tvrdo robiť za nízke mzdy, poďakujme stovkám tisícom ľudí, ktorí dokázali a dokážu žiť z nízkych miezd pri cenách raketovo sa blížiacich k európskemu priemeru, tisícom dôchodcov, ktorí na úkor dôstojnosti svojho života v seniorskom veku znášajú útrapy spojené s nízkymi dôchodkami. Poďakujme tisícom živnostníkov, poďakujme tisícom korektných podnikateľov, ktorí sa prebíjajú komplikovaným podnikateľským prostredím. Toto je zdroj rastu. Toto je zdroj rastu ekonomiky na Slovensku, a nie vaše, Zajacove dvadsaťkorunáčky alebo zvýšenie DPH na 19 % alebo sprivatizovanie penzijného systému  alebo lacný výpredaj najcennejšieho majetku. (Potlesk.) Vláda Slovenskej republiky, vážené dámy a páni, ktorej som predsedom, rešpektuje, že zdrojom hospodárskeho rastu sú práve títo ľudia, ktorých som teraz vypočítal, ľudia vo fabrikách, v obchodných firmách, službách, učitelia, lekári, ale aj tí, čo si svoje už odpracovali. Preto, vážený pán poslanec, sú vami vyhlásené preteky nezmyselné, nikdy sme sa na nich nechceli zúčastňovať a ani sa na nich nikdy nezúčastníme. Práve naopak, teraz prichádza naša povinnosť voči ľuďom, hlavnému to zdroju ekonomického rastu na Slovensku. Dokážme to, čo dokázali aj v iných krajinách. Dokážme udržať hospodársky rast, dokážme naďalej lákať investorov, zaveďme spolu euro v januári v roku 2009, ale súčasne urobme všetko pre to, aby z hospodárskeho rastu mala prospech väčšina, a nie iba úzka skupina ľudí. My sme na rozdiel od vás zvýšili minimálnu mzdu okamžite. A budeme ju zvyšovať ďalej. Nezobrali sme a neznížili sme 20 tisícom invalidov dôchodky, ako ste to urobili vy. Ale vraciame im tieto dôchodky naspäť do poslednej koruny tam, kde to je čo len trochu možné. Vyplatili sme dôchodcom s nízkymi dôchodkami vianočný príspevok a urobíme všetko pre to, aby sme ho vyplatili opäť v roku 2007. Znížili sme opakovane ceny liekov, najskôr cez zníženie DPH a teraz vďaka posilňovaniu kurzu koruny. Trojnásobne sme zvýšili príspevok pri narodení prvého dieťaťa, podporujeme hypotekárne úvery pre mladých a mohol by som v tomto výpočte ešte dlho, dlho pokračovať. A nikoho a nič sme neohrozili. Opakujem ešte raz, a nikoho a nič sme neohrozili. A vyhlasujem to znovu z tohto miesta, že inú politiku ako kombináciu podpory hospodárskeho rastu a silných sociálnych programov robiť nikdy nebudeme. Toto je naša politika a túto robiť budeme. (Potlesk.) Vážený pán poslanec, nerád to robím, ale chcem sa vyjadriť aj k tomu tzv. prieskumu, na ktorý sa pýtate vo svojej otázke. Pán poslanec, bolo by nedobrým vysvedčením vlády, ak by mala svoju činnosť zakladať len na názoroch analytikov, tým skôr, ak možno pochybovať o ich nezávislosti a objektívnosti. Najmä, ak sa týka uskutočnenia prieskumu, v úvodzovkách „prieskumu“ 12 renomovaných analytikov a odborníkov orientovaného na zistenie zásluh jednotlivých vládnych garnitúr na súčasnom hospodárskom raste. Asi nie je časový priestor polemizovať, ani to nebudem robiť, ohľadne ich renomovanosti. Rovnako sa nechcem dotknúť ani organizátora tohto rýchleho v úvodzovkách „prieskumu“ INEKA a jeho sponzorov, ktorých si môžete nájsť a oboznámiť sa s nimi na webovej stránke, ktorá patrí k INEKU. Úplne chápem, že tí, ako mecenáši pravicovo liberálnych krokov, ktoré tu robila vaša vláda, rozhodne nebudú chváliť sociálnejšie prístupy súčasnej vlády. Hneď v úvode sa pozastavme nad otázkou, kto sú tí 12 renomovaní analytici a odborníci, za čie farby kopú, koho záujmy presadzujú. Ja sa nebudem obťažovať, ani nebudem zaťažovať parlament konkrétnymi menami, ale poviem, kto sú títo ľudia. Piati podľa vás renomovaní analytici a odborníci sú zamestnanci bánk. Pán poslanec, to je polovica z opýtaných a chcem povedať, že Slovenská republika už nemá ani jednu banku, lebo všetky ste predali a sprivatizovali ... (Potlesk.) ..., máme len vysoké bankové poplatky a údaje o fantastických ziskoch bánk v cudzích rukách. Nečudujem sa, že analytici z týchto bánk, veď nakoniec tak to vždy bolo, sa hlásili predovšetkým k vám. Ďalší dvaja, ktorí sa v tomto prieskume objavili, sú z dôchodkových správcovských spoločností. Nuž, bodaj by vám jednoducho neblahoželali, byť v dôchodkovej správcovskej spoločnosti je dnes vynikajúci biznis. Ďalší je zo Slovnaftu. Za nimi nasleduje bývalý ekonomický teoretik ministra financií pána Mikloša a poradca ministra zdravotníctva pána Zajaca a nakoniec je hlavný analytik časopisu Trend, časopisu, v ktorom stačí prečítať si v každom čísle úvodník a okamžite pochopíte, o čom tento časopis je, za koho kope, aké má názory. Ja ich rešpektujem tie názory, ale určite to nie sú názory, ktoré sú blízke sociálnodemokratickej vláde. Veľmi si vážim, pán poslanec, že ste v otázke nenaznačili, že ide aj o objektívnych a nezávislých odborníkov. Asi ste vedeli, prečo tak robíte. Nakoniec veľkou odvahou je určite nazvať subjektívne názory 12 pravicovo orientovaných ľudí na sociálnodemokratickú vládu prieskumom. To chce naozaj veľkú odvahu. To my vám takých 12 ľudí pozbierame kedykoľvek a kdekoľvek, ktorých si špeciálne vyberieme ... (Smiech a hluk v sále.) ... a títo ľudia na vaše vládnutie povedia, čo treba. Ale my to nerobíme, lebo to nie je objektívne. Takéto prístupy v každom prípade odmietame. Ak by ste sa spýtali namiesto niektorých mladých analytikov prevažne bánk, ktorých vy nazývate renomovanými, naozaj renomovaných odborníkov napríklad zo Slovenskej akadémie vied, možno by ste počuli niečo, čo počuť nechcete. Jednoducho niečo, čo počuť nechcete, že totiž rast je aj v dôsledku dôvery podnikateľského prostredia v ďalší vývoj ekonomiky. O mnohom svedčí vývoj a stav našej koruny. Vy si myslíte, že ak by renomovanejší analytici zahraničných, najmä londýnskych finančných trhov nehľadeli pozitívne na ekonomickú budúcnosť Slovenska a neverili by ľuďom ako hlavnému zdroju ekonomického rastu, že by tak investovali do koruny, aj takto ju posilňovali? Naozaj ste presvedčený, že postupné napĺňanie únijných kritérií konvergencie našej ekonomiky je výsledkom nečinnosti? Ak by sme v mene ľudí a nižších cien nerokovali s energetickými monopolmi v oblasti cien, čo by, samozrejme, vaša vláda nikdy neurobila, ani to neurobila, tak by sa to určite prejavilo aj na zabrzdení ekonomického rastu, vývoja inflácie, posilňovaní koruny a podobne. Vy chcete tvrdiť, že vývoj obchodnej bilancie je spôsobený nostalgiou za vašou vládou? To snáď nie. Nazdávate sa, že rozhodnutie talianskej spoločnosti ENEL investovať do rozvoja energetiky vybudovaním nových blokov v Mochovciach je vďaka vám? No určite nie. Je to vďaka ľuďom, ktorým jednoducho zahraničie verí a teraz nehovorím opätovne o vládach. Hovorím o konkrétnych ľuďoch, ktorí robia na rôznych postoch v tejto republike. A to, že dokázali robiť za málo peňazí dlhé roky, toto je hospodársky rast. Toto je základ tohto hospodárskeho rastu. Takže, pán poslanec, zodpovedne vám vyhlasujem, že táto vláda sa nebude riadiť názormi analytikov INEKA nikdy, ale jedine hlasom a potrebami svojich voličov a vy si môžete zrátať, koľko týchto voličov v posledných parlamentných voľbách bolo. Ja by som sa, samozrejme, mohol venovať aj teraz jednotlivým odpovediam, ktoré títo kvázi nezávislí a objektívni analytici pravicoví, samozrejme, vaši ľudia, ktorí boli na to nahovorení a pripravení, čo povedali na adresu tejto vlády. Napríklad, do akej miery hodnotia niektoré ukazovatele, ktoré podľa nich vplývajú pozitívne, alebo negatívne na vývoj ekonomiky. Len pre zaujímavosť by som chcel povedať, že nulovým percentom ohodnotili odlišný prístup k regulácii sieťových odvetví. Vraj to, že v tomto období sa tvrdo zapracovalo, zatlačilo na monopoly, že sa iným spôsobom regulujú veci, že sme prvýkrát v histórii dokázali, samozrejme, v spojení s ďalšími pozitívnymi faktormi pristúpiť k zníženiu cien energií. A ja verím, že k tomu ešte príde aj v najbližšom období. Tak toto bolo označené nulovým faktorom. Toto vraj nemá žiadny význam. Ako keby ste nevedeli, aký obrovský význam napríklad na mieru inflácie, ako jedno z hlavných kritérií, ktoré sa týka zavedenia eura v roku 2009, má práve boj s jednotlivými cenami. Za tým, čo sme urobili, je kus obrovskej roboty a chcem poďakovať aj tomuto zákonodarnému zboru za to, že pristúpili k regulácii a k prijatiu toho zákona, o ktorom som v poslednom čase hovoril. Ja by som vám odporúčal, vážení páni poslanci, my nikdy nekomentujeme prieskumy verejnej mienky, ani to robiť nebudeme z hľadiska rôznych prieskumov a ďalších vecí. Je zaujímavé, že v ten istý deň, v ten istý deň bol uverejnený aj iný prieskum, ale bol to iný prieskum, ktorý bol urobený reprezentatívne, nieže ste si zobrali 11 svojich ľudí a spýtali ste sa, čo si myslia o sociálnodemokratickej vláde. Podľa tohto prieskumu tie čísla sú úplne, ale úplne iné. Ale ako som už povedal, my prieskumy nekomentujeme a komentovať nebudeme. Jediné, na čom nám záleží, je, a k tomuto vyzývam, páni poslanci z opozície, aj vás, poďme robiť modernú európsku politiku, ktorá spočíva v podpore hospodárskeho rastu. Som všetkými desiatimi za podporu hospodárskeho rastu. Ale robme všetko pre to, aby z tohto hospodárskeho rastu mala profit väčšina, opakujem ešte raz, väčšina. (Potlesk.) Ak sa sústredíme len na menšinu, tak je to neoliberálna politika, ktorá v žiadnom prípade nemôže mať podporu. A my inú politiku robiť nemôžeme a ani nebudeme robiť, pretože išli by sme zásadne proti programovému vyhláseniu vlády. Pán poslanec Národnej rady, otvorili ste preteky, ktoré okrem vás, ako som povedal, absolútne nikto nechce. Vyhlásili ste sa dopredu za víťaza. Nastavili ste si kritériá podľa seba a tvárite sa, ako keby vám práve niekto zavesil na krk zlatú medailu. Bohužiaľ, to nie je zlatá medaila. Zlaté medaily vám môžu vešať iba slovenskí voliči, a nie pravicoví analytici, ktorých si tak poctivo a dôsledne vyberáte. Ďakujem veľmi pekne za vašu pozornosť. (Potlesk.)